SHR รูด 7% ผวาโควิด-ไวรัสใหม่ ระบาดในแอฟริกา กระทบปิดโรงแรม
SHR รูด 7% มาที่ 3.66 บ. คาดนักลงทุนขายลดเสี่ยง ผวาไวรัส “โควิด-มาร์บวร์ก” ระบาดในแอฟริกา รัฐบาล “มอริเชียส” สั่งปิดโรงแรม โบรกคาดกระทบผลงานไตรมาส 2/66
SHR รูด 7% แพนิกไวรัส “โควิด-มาร์บวร์ก” ระบาดในแอฟริกา รัฐบาล “มอริเชียส” สั่งปิดโรงแรม โบรกคาดกระทบผลงานไตรมาส 2/66
19 เม.ย. 2566

ผู้สื่อข่าวรายงานว่า วันนี้ (19 เม.ย.66) ราคาหุ้น บริษัท เอส โฮเทล แอนด์ รีสอร์ท จำกัด (มหาชน) หรือ SHR ล่าสุด ณ เวลา 14:44 น. อยู่ที่ระดับ 3.66 บาท ลบ 0.28 บาท หรือ 7.11% สูงสุดที่ระดับ 3.94 บาท ต่ำสุดที่ระดับ 3.64 บาท ด้วยมูลค่าซื้อขาย 141.20 ล้านบาท

ทั้งนี้ บล.กรุงศรี พัฒนสิน ระบุในบทวิเคราะห์ คาดราคาหุ้น SHR ปรับตัวลงมากช่วงเช้ามาจาก “ความกังวลต่อการปิดโรงแรมที่ Mauritius ภายหลังที่เกิดการแพร่ระบาดของ Marburg Virus (คล้ายเชื้อ Ebola) ซึ่งเป็นการประกาศโดยคำสั่งของรัฐบาล Mauritius ซึ่งมีผลตั้งแต่ 16 เมษายน ที่ผ่านมา” ทั้งนี้การปิดโรงแรมดังกล่าว ยังไม่มีข้อมูลที่แน่ชัดว่าปิดนานเท่าไร แต่เบื้องต้นคาดว่าอย่างน้อยไม่น่าจะต่ำกว่า 3 เดือน และอาจยาวถึง 6 เดือน จนกว่า Marburg จะคลี่คลาย
โดยโรงแรม Outrigger Mauritius คิดเป็นสัดส่วนรายได้ราว 4% ในปี 65 โดยในปี 65 จะยังรายงานเป็นเพียง breakeven อย่างไรก็ตามในด้านปี 63-64 ที่โรงแรมใน Mauritius ถูกปิด จะมีภาระ fixed cost ที่ราว 10 ล้านบาท/เดือน
ดังนั้น downside risk ที่จะเกิดขึ้นสำหรับปี 66 โดย assume หากปิดโรงแรม 3 และ 6 เดือน ตามลำดับ คาดกระทบกำไรสุทธิ 30 / 60 ล้านบาท จาก 415 ล้านบาท หรือราว 7% และ 14% ตามลำดับ แต่ด้านราคาเป้าหมายอาจมีผลไม่มาก เพราะเป็นเพียงผลกระทบระยะสั้น
ขณะที่แนวโน้มกำไรสุทธิไตรมาส 1/66 ที่ราว 130 ล้านบาท จากไตรมาส 1/65 ขาดทุน 204 ล้านบาท และไตรมาส 4/65 กำไร 108 ล้านบาท อาจต่ำกว่าที่ consensus คาดหวัง อย่างไรก็ตามสถานการณ์ในไตรมาส 2/66 ที่เผชิญผลกระทบจาก Mauritius อาจทำให้ผลประกอบการมีโอกาสกลับมาขาดทุนเล็กน้อย / เท่าทุน อีกครั้ง เพราะ portfolio อื่น ส่วนใหญ่อยู่ในช่วง low season เช่นกัน
โดยราคาหุ้นที่ลดลงเช้านี้ 7% น่าจะรับผลกระทบนี้ไปพอสมควรแล้ว อย่างไรก็ตาม outlook ในไตรมาส 2/66 ที่ยังไม่ดี จึงแนะนำเพียง wait and see จนกว่าจะมีปัจจัยบวกเข้ามาใหม่